Tutkimuksen mukaan lääkärit ovat innostuneita ja ylpeitä työstään keskimääräistä työntekijää useammin. Tietojärjestelmät taas aihettavat edelleen työssä uupumista.

Lääkärit tuntevat keskimääräistä useammin niin sanottua työn imua, käy ilmi tuoreesta tutkimuksesta.

Sillä tarkoitetaan motivaatiota ja myönteistä asennetta työtä kohtaan. Lääkärit ovat muita palkansaajaa energisempiä, innostuneempia ja ylpeämpiä työstään. Joka neljäs lääkäri kertoo kokevansa työn imua joka päivä, lähes puolet kerran viikossa.

Erityisen motivoituneita olivat ikääntyneet, 55-64 vuotiaat lääkärit, sanoo tutkimuspäällikkö Jukka Vänskä Suomen Lääkäriliitosta.

Lääkärit jatkavatkin usein töitä virallisen eläkeiän jälkeen. Yksityiset lääkärit tunsivat enemmän työn imua kuin julkisen puolen lääkärit.

– Työn autonomia, oman työn hallinnan tunne on ehkä suurempi yksityisillä lääkäriasemilla, Jukka Vänskä arvioi.

Lääkäriliitto, Terveyden ja hyvinvoinnin laitos sekä Työterveyslaitos kartoittivat lääkäreiden työolosuhteita ja hyvinvointia kyselytutkimuksessa. Kolmena vuonna toteutetussa kyselyssä motivaatiota kysyttiin nyt ensi kertaa.

Tutkimuksen mukaan kolmannes lääkäreistä tunsi kuitenkin olevansa ylikuormittunut tai ylityöllistetty. Joka viides kertoi kokevansa työuupumuksen vaaraksi itselleen. Lähes puolet taas kertoo ajatelleensa sitä joskus.

Lääkäreitä kuormittavat toimimattomat tietojärjestelmät ja kiire. Parannusta edellisiin, 2006 ja 2010 saatuihin työhyvinvointituloksiin, ei ollut tapahtunut.

Tietojärjestelmien ongelmia on kartoitettu aiemmissa tutkimuksissa. Suurin ongelma on Vänskä mukaan, että tieto ei siirry.

– On yllättävää, että tähän ei ole saatu parannusta. Tietojärjestelmät ovat keskeinen osa lääkärin työtä.

Työkuormitusta ja vakavan uupumisen uhkaa koetaan eniten perusterveydenhuollossa.

Kyselytutkimukseen vastasi 4 000 lääkäriä.